CELEX: 32022R0026
Language: hu
Date: 2021-09-24 00:00:00
Title: A Bizottság (EU) 2022/26 felhatalmazáson alapuló rendelete (2021. szeptember 24.) az (EU) 2019/2033 európai parlamenti és tanácsi rendeletnek a befektetési vállalkozás csődje esetén az ügyfélpénz védelmének biztosítása érdekében az elkülönített számlák fogalmát meghatározó szabályozástechnikai standardok tekintetében történő kiegészítéséről (EGT-vonatkozású szöveg)

2022.1.11.   
               
               
                  HU
               
               
                  Az Európai Unió Hivatalos Lapja
               
               
                  L 6/7
               
            
         A BIZOTTSÁG (EU) 2022/26 FELHATALMAZÁSON ALAPULÓ RENDELETE
         (2021. szeptember 24.)
         az (EU) 2019/2033 európai parlamenti és tanácsi rendeletnek a befektetési vállalkozás csődje esetén az ügyfélpénz védelmének biztosítása érdekében az elkülönített számlák fogalmát meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról szóló, 2019. november 27-i (EU) 2019/2033 európai parlamenti és tanácsi rendeletre (1) és különösen annak 15. cikke (5) bekezdésének harmadik albekezdésére, összefüggésben a 15. cikke (5) bekezdése első albekezdésének b) pontjával,
         mivel:
         
                     (1)
                  
                  
                     Az elkülönített számlák az (EU) 2019/2033 rendelet 4. cikke (1) bekezdésének 49. pontjában, az e rendelet 15. cikke (2) bekezdésében található 1. táblázat alkalmazásában kerültek meghatározásra. Annak érdekében, hogy a befektetési vállalkozások alacsonyabb együtthatókat alkalmazhassanak a „tartott ügyfélpénz” szavatolótőke-követelmény kiszámításához, amennyiben az ügyfélpénzt elkülönített számlákon tartják, az elkülönített számlák fogalmát úgy kell meghatározni, hogy az magában foglalja azokat a feltételeket, amelyek biztosítják az ügyfelek pénzének védelmét a befektetési vállalkozás csődje esetén. Mivel ezek a feltételek az (EU) 2017/593 felhatalmazáson alapuló bizottsági irányelv (2) 2. cikkének (1) bekezdésében vannak meghatározva, helyénvaló ugyanezekre a feltételekre hivatkozni az elkülönített számlák e rendelet szerinti fogalmának meghatározása céljából. Ezért e rendeletnek az (EU) 2017/593 felhatalmazáson alapuló irányelv 2. cikkének (1) bekezdésében meghatározottakhoz hasonló követelményeket kell megállapítania.
                  
               
                     (2)
                  
                  
                     Ez a rendelet az Európai Bankhatóság által a Bizottsághoz benyújtott szabályozástechnikai standardtervezeteken alapul.
                  
               
                     (3)
                  
                  
                     Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (3) 37. cikke alapján létrehozott Banki Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az elkülönített számlák fogalma
            Azon feltételek tekintetében, amelyek biztosítják az ügyfelek pénzének védelmét a befektetési vállalkozás csődje esetén, az elkülönített számláknak az (EU) 2019/2033 rendelet 15. cikke (5) bekezdésének b) pontjában említett fogalma a következőket jelenti:
            
                        a)
                     
                     
                        a nyilvántartásokat és számlákat oly módon vezetik, hogy a befektetési vállalkozások bármikor és késedelem nélkül megkülönböztethessék az egyik ügyfél számára tartott pénzeszközöket a többi ügyfél számára tartott pénzeszközöktől, illetve a szavatolótőkéjüktől;
                     
                  
                        b)
                     
                     
                        a nyilvántartásokat és számlákat oly módon vezetik, amely biztosítja azok pontosságát és különösen az ügyfelek számára tartott pénzeszközöknek való megfelelésüket, valamint hogy azok ellenőrzési nyomvonalként használhatók legyenek;
                     
                  
                        c)
                     
                     
                        rendszeresen egyeztetik a befektetési vállalkozások belső számláit és nyilvántartásait az említett pénzeszközöket tartó harmadik felek nyilvántartásaival és számláival;
                     
                  
                        d)
                     
                     
                        megtették a szükséges lépéseket annak biztosítása érdekében, hogy az ügyfelek letétbe helyezett pénzeszközeit a befektetési vállalkozáshoz tartozó pénzeszközök tartására használt számláktól elkülönülten azonosított számlán vagy számlákon tartsák;
                     
                  
                        e)
                     
                     
                        megfelelő szervezeti intézkedéseket vezettek be annak érdekében, hogy csökkentsék az ügyfelek pénzeszközeinek vagy a pénzeszközökkel kapcsolatos jogoknak az elvesztésével vagy csökkenésével kapcsolatos, a jogszerűtlen használatból, csalásból, helytelen igazgatásból, nem megfelelő nyilvántartás-vezetésből vagy gondatlanságból eredő kockázatot.
                     
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 314., 2019.12.5., 1. o.
         
         
            (2)  A Bizottság (EU) 2017/593 felhatalmazáson alapuló irányelve (2016. április 7.) a 2014/65/EU európai parlamenti és tanácsi irányelvnek az ügyfelek pénzügyi eszközeinek és pénzeszközeinek védelme, a termékirányítási kötelezettségek, valamint a díjak, jutalékok vagy pénzbeli és nem pénzbeli juttatások nyújtására vagy átvételére alkalmazandó szabályok tekintetében történő kiegészítéséről (HL L 87., 2017.3.31., 500. o.).
         
            (3)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).